ΕΡΓΑΤΟΫΠΑΛΛΗΛΙΚΟ ΚΕΝΤΡΟ Ν. ΧΑΝΙΩΝ
Ν.Τ.  ΑΔΕΔΥ Ν. ΧΑΝΙΩΝ
ΔΕΛΤΙΟ ΤΥΠΟΥ
Το Εργατικό Κέντρο Ν.Χανίων και το Ν.Τ. ΑΔΕΔΥ Ν. Χανίων, εκφράζοντας την αντίληψη των εργαζομένων του Νομού, καταδικάζουν τα κλιμακούμενα φαινόμενα ρατσιστικής βίας , που απειλούν τις δημοκρατικές ελευθερίες όλων μας. Αποκρούουμε κάθε διάκριση φύλων, φυλής και θρησκείας, κάθε προσπάθεια να κάνουν τους μετανάστες αποδιοπομπαίους τράγους για την καταστροφική κρίση στην οποία μας βύθισαν οι αντεργατικές κι αντικοινωνικές πολιτικές. Απαιτούμε ίση πρόσβαση για όλους στην παιδεία, την υγεία, τις κοινωνικές και δημοτικές υπηρεσίες! Στηρίζουμε το δικαίωμα στην ελληνική ιθαγένεια για τα παιδιά των μεταναστών που γεννιούνται, φοιτούν σε ελληνικά σχολεία και μεγαλώνουν στη χώρα. Καταδικάζουμε τις επιχειρήσεις – σκούπα και τον εγκλεισμό μεταναστών σε στρατόπεδα συγκέντρωσης.

Όλοι οι εργαζόμενοι μαζί, μετανάστες και Έλληνες, αντιμετωπίζουμε το πρόβλημα της πρωτοφανούς ανεργίας, της απλήρωτης εργασίας, της κατάργησης των συλλογικών συμβάσεων, της φτώχειας, εξαθλίωσης, ισοπέδωσης του κοινωνικού κράτους, της καταπίεσης και καταστολής. Όλοι μαζί, μετανάστες και Έλληνες, βιώνουμε τις συνέπειες των μνημονιακών πολιτικών που θέλουν τους εργαζόμενους δούλους υπό το ζυγό τραπεζών και κεφαλαίου. Όλοι μαζί, μετανάστες και Έλληνες αντιπαλεύουμε αυτές τις αντεργατικές - αντικοινωνικές πολιτικές. Ενωμένοι στον αγώνα θα κερδίσουμε τα δικαιώματά μας για δουλειά, για αξιοπρεπή αμοιβή και συνθήκες εργασίας, για κοινωνικό κράτος κι ανθρώπινα δικαιώματα για όλους.

Στα πλαίσια της πανελλαδικής ημέρας αντιρατσιστικής δράσης (με αφορμή την παγκόσμια μέρα του ΟΗΕ κατά του ρατσισμού), καλούμε όλους τους εργαζόμενους και τα σωματεία των Χανίων να συμμετάσχουν ενεργά στο:

Αντιρατσιστικό Συλλαλητήριο στην Πλατεία της Δημοτικής Αγοράς το Σάββατο 30 Μάρτη 12:00' το μεσημέρι

